Document ID: 32013R0185

REGOLAMENT TA’ IMPLIMENTAZZJONI TAL-KUMMISSJONI (UE) Nru 185/2013
tal-5 ta’ Marzu 2013
li jipprovdi għal tnaqqis minn ċerti kwoti tas-sajd allokati lil Spanja fl-2013 u fis-snin sussegwenti minħabba s-sajd żejjed ta’ ċertu kwota tal-kavalli fl-2009
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1224/2009 tal-20 ta’ Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (1), u b’mod partikolari l-Artikolu 105(4) tiegħu,
Billi:
(1)
Kienet allokata kwota tas-sajd għall-kavalli fiż-żoni VIIIc, IX u X tal-ICES u fl-ilmijiet tal-UE taż-żona 34.1.1 tas-CECAF lil Spanja għall-2009 mir-Regolament tal-Kunsill (KE) Nru 43/2009 (2).
(2)
Il-kwota tas-sajd għall-kavalli għall-2009 tnaqqset wara skambji li saru minn Spanja ma’ Franza u l-Polonja, skont l-Artikolu 20(5) tar-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd (3).
(3)
Il-Kummissjoni sabet li kien hemm inkonsistenzi fid-dejta Spanjola dwar is-sajd tal-kavalli fl-2009 billi għamlet kontroverifika ta’ din id-dejta hekk kif din ġiet irreġistrata u rrappurtata fi stadji differenti fil-katina tal-valur mill-qbid sal-ewwel bejgħ. L-eżistenza ta’ dawn l-inkonsistenzi ġew ikkorroborati iktar permezz tat-twettiq ta’ diversi verifiki, missjonijiet ta’ verifika u spezzjonijiet fi Spanja skont ir-Regolament (KE) Nru 1224/2009.
(4)
Il-Kummissjoni kienet involuta f’konsultazzjoni ma’ Spanja dwar it-tnaqqis ippjanat permezz ta’ ittra datata t-28 ta’ Novembru 2011, li għaliha l-awtoritajiet Spanjoli wieġbu permezz ta’ ittra tad-19 ta’ Diċembru 2011.
(5)
Spanja rrikonoxxiet li kienet qabżet il-kwota tagħha tal-kavalli fis-sena 2009 b’65 429 tunnellata.
(6)
Skont l-Artikolu 2 tar-Regolament (KE) Nru 2371/2002, il-Politika Komuni tas-Sajd għandha tiżgura sfruttar ta’ riżorsi akkwatiċi ħajjin li jipprovdi kundizzjonijiet ekonomiċi, ambjentali u soċjali sostenibbli.
(7)
Fid-dawl tal-livell tas-sajd żejjed u meqjusal-ħtieġa li titqies is-sitwazzjoni soċjoekonomika kemm tas-settur tas-sajd kif ukoll tal-industrija tal-ipproċessar assoċjata tal-Istat Membru kkonċernat u biex ikun limitat kemm jista’ jkun l-impatt negattiv fuq iż-żewġ setturi, huwa xieraq li l-kwantitajiet mistada żżejjed jitnaqqsu fuq perjodu ta’ mill-inqas 11-il sena.
(8)
Meta wieħed iqis li fir-Regolament tal-Kummissjoni (UE) Nru 165/2011 (4) huwa previst tnaqqis ieħor mill-kwoti tas-sajd allokati lil Spanja għall-kavalli sal-2015, huwa xieraq li jkun iffissat tnaqqis iżgħar matul is-snin sovraposti, jiġifieri mill-2013 sal-2015.
(9)
Barra minn hekk, sabiex jiġu evitati konsegwenzi soċjali u ekonomiċi kemm fis-settur tas-sajd ikkonċernat kif ukoll fl-industrija tal-ipproċessar assoċjata, mill-2016 ‘il quddiem il-kwantitajiet imnaqqsa fi kwalunkwe sena ma għandhomx jaqbżu t-33 % tal-kwota annwali tal-kavalli. Fejn il-kwantità li għandha titnaqqas taqbeż it-33 % tal-kwota annwali tal-kavalli, dan ir-Regolament għandu jiġi emendat biex titnaqqas il-kwantità annwali li għandha tiġi mnaqqsa filwaqt li jiġi estiż il-perjodu tat-tnaqqis skont dan.
(10)
Spanja talbet li topera parti mit-tnaqqis mill-kwoti tal-inċova tagħha fl-istess żona matul l-istess perjodu. L-istokk tal-kavalli inkwistjoni bħalissa jinsab f’limiti bijoloġiċi sikuri. L-istokk tal-inċova fiż-żona VIII huwa sfruttat f’rata li hija konsistenti mal-produzzjoni tal-ogħla livell ta’ qbid mill-istokk fuq medda twila ta’ żmien iżda huwa suġġett għal varjazzjonijiet kbar u, fuq medda twila ta’ żmien, kieku jibbenefika minn tnaqqis temporanju fuq l-isfruttar tiegħu. L-attività tas-sajd ewlenija għal dan l-istokk tal-kavalli (kważi 90 % tal-qabdiet) isseħħ fiż-żona VIIIc tal-ICES minn Frar sa Mejju, u l-istokk tal-inċova fiż-żona VIII jinqabad fl-istess żona (VIIIc) minn April sa Ġunju. Il-kavalli u l-inċova huma ħut pelaġiku li jinsab f’nofs l-ilma. Jista’ jiġi konkluż li dawn iż-żewġ stokkijiet huma fl-istess żona ġeografika u jaqsmu l-istess ekosistema. Għalhekk, u billi jitqiesu l-għanijiet tal-Politika Komuni tas-Sajd, huwa kkunsidrat xieraq f’dan il-każ partikolari li parti mit-tnaqqis meħtieġ isir mill-kwoti tal-inċova allokati lil Spanja fl-istess żona matul l-istess perjodu.
(11)
Il-miżuri previsti f’dan ir-Regolament huma konformi mal-opinjoni tal-Kumitat ta’ Ġestjoni għas-Sajd u l-Akkwakultura.
ADOTTAT DAN IR-REGOLAMENT:
Artikolu 1
Il-kwoti tas-sajd għall-kavalli (Scomber scombrus) fiż-żoni VIIIc, IX u X tal-ICES u fl-ilmijiet tal-UE taż-żona 34.1.1 tas-CECAF u għall-inċova (Engraulis encrasicolus) fiż-żona VIII tal-ICES li tista’ tiġi allokata lil Spanja fis-snin mill-2013 sal-2023 għandhom jitnaqqsu kif jidher fl-Anness.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-5 ta’ Marzu 2013.

Labels: 20
11
18
6